ખિસકોલી નથી દ્વેષ કરતી. એ નથી કોઇની ઇર્ષ્યા કરતી. એ કદી કોઇની નથી નિંદા કરતી. ખિસકોલીની નાતમાં હરીફાઇ હોઇ શકે ખરી? ખિસકોલી ક્રોધમુક્ત, લોભમુક્ત અને ઉતાવળમુક્ત જણાય છે. એ તેજ ગતિથી દોડે છે તોય તેમાં ઉતાવળ નથી જણાતી. એની ગતિમાં પણ લય હોય છે. એની દોડાદોડીમાં પણ હાંફ ગેરહાજર જણાય છે. એનો ગતિયુક્ત લય સાવ સહજ જણાય છે. ખિસકોલી માટે જરૂર કહી શકાય કે એ રાજકારણથી પર છે. એ કદી પણ રાહુલ ગાંધી કે નરેન્દ્ર મોદીની વાતમાં રસ નથી લેતી. એ કામ તો એણે કમનસીબ માનવીઓ પર છોડી દીધું છે. ખિસકોલીની જ્ઞાતિમાં ચૂંટણી જેવું કશુંય હોતું નથી. પરિણામે કોમવાદ, જ્ઞાતિવાદ, જૂથવાદ અને સેક્યુલરિઝમની સમસ્યાઓથી ખિસકોલી પર હોય છે. જ્યાં પક્ષાપક્ષી ન હોય ત્યાં પરમેશ્વર હોય એવી વાત નરસૈંયાએ કહી રાખી છે.